# Sebastià Figuerola i Escusa

Sebastià Figuerola i Escusa (Barcelona, 14 d'agost del 1919 – 28 de febrer del 1996) va ser compositor i publicista en el món de la sardana. Ocasionalment també signà obres seves amb el pseudònim Joan Martinyà.

## Biografia

D'infant va ser cantaire de l'Orfeó Català. Posteriorment va estudiar al Conservatori del Liceu, i amplià la seva formació amb els mestres Joaquim Zamacois (harmonia) i, en la seva estada a Figueres als anys quaranta, Josep Cirilo (composició). Visqué gran part de la seva vida a l'Hospitalet de Llobregat, on col·laborà amb diverses iniciatives sardanistes. Destaca per mes de cent-i-vint sardanes, i un centenar de revesses, que van ser la seva especialitat. Uns títols estranys son: Bruixeries, Comptant et descomptaràs, Gat per llebre, Incerta, Ja heu begut oli, Repte i les clàssiques Baixada amunt i Pujada avall, «que tenen com a objectiu enganyar els sardanistes per tal que no puguin saber quants compassos componen els curts i quants els llargs».
Va ser redactor de la Guia del sardanista, un butlletí i agenda sardanista de gran difusió en els anys quaranta i cinquanta.
El seu oncle, Lluís Escusa i Ferrer, també va ser músic i compositor de sardanes.

## Obres

* L'as d'oros d'Encamp, ballet
* Ball de Sant Ferriol [de Senterada]
* Ball de Santa Anna, harmonització del ball popular andorrà
* Ball del rogle [d'Areny]
* Contrapàs, harmonització del ball popular andorrà
* L'esquerrana, harmonització del ball popular andorrà
* Himne de la Mostra de dansa de Cerdanyola, polca
* Mai enrera, galop signat Joan Martinyà
* Sempre avant, galop signat Joan Martinyà

### Sardanes

(Selecció. Vegeu-ne la relació completa a aquesta base de dades)
* A Jaume Ventura Tort (1986)
* A l'esbart de Sant Isidre (1963)
* Adéu (1946), molt popular als anys 40-50
* Al 25è aplec de Bellvitge (1990)
* L'Aliança Torrassenca (1948)
* L'aplec de maig, lletra i música de Sebastià Figuerola
* L'aplec de Paretdelgada (1950)
* Ara sento la tristesa (1952)
* Bellvitge (1962)
* Cant a la mare (1980)
* Colla Joan Maragall (1948)
* Delicadesa (1950)
* Desensomni d'Horta (1952)
* Enyorant-la (1944), primera sardana
* Estimada mare (1945)
* Eucarística (1952), dedicada al Congrés Eucarístic Internacional de Barcelona
* En Josep Maria (1986)
* Festeig entre onades (1946), per a 2 cobles
* Els gegants de l'Hospitalet (1962)
* Guia del sardanista 1945-1946 (1946)
* Ignàsia (1946), obligada de tible
* Magdala (1953), a la seva esposa
* Miramar (1981)
* La nostra Maria Teresa (1960)
* La nostra Montserrat (1985)
* Onades (1981), obligada per a dos trombons
* Records de Figueres (1949)
* Ressò d'Artés (1989)
* Sant Feliu, vila de roses (1949)
* Santboiana (1946)
* Sincera gratitud (1960), obligada per a tible
* Som de l'Ametlla de Mar (1995)
* Unes aloses han deixat caure flors per tu Anna (1964)
Signades com a Joan Martinyà: A l'envelat (1981), El Lluçanès (1981), El most (1947), La riera del Canyet, La savinosa

## Discografia

* Sardanes de Sebastià Figuerola i Escusa, per la Cobla Els Montgrins (CD - Barcelona: Alternativa, 1991)
* Andorra: balls populars, per la Cobla Maravella (LP - Barcelona:Sayton, 1972)

## Referències

* ↑ Riera i Vinyes, Carles; Serracant i Clermont, Josep; Ventura i Salarich. Diccionari d'autors de sardanes. SOM, Revista de cultura popular de Catalunya, 1990. OCLC 1086387293.
* 1 2 3 4 5 6 7 «Sardanes de Sebastià Figuerola. L'Hospitalet de Llobregat |». Mapes de Patrimoni Cultural. Diputació de Barcelona. [Consulta: 10 abril 2023].
* ↑ «Eduard Toldrà i les sardanes enigmàtiques». RodaMots. [Consulta: 10 abril 2023].
* ↑ «Obres compostes per Martinya, Joan». Portal Sardanista. [Consulta: 10 abril 2023].

## Enllaços externs

* «Llista d'obres de Sebastià Figuerola i Escusa». Boig per la sardana.